Alphainfluenzavirus

Alphainfluenzavirus (do roku 2017: Influenzavirus A) je rod vírusov z čeľade Orthomyxoviridae. Obsahuje jediný druh s názvom Alphainfluenzavirus influenzae (do roku 2021: vírus chrípky A, do roku 1976: vírus chrípky v užšom zmysle), ktorý sa tradične nazýva vírus chrípky typu A či chrípkový vírus typu A.

 Štruktúra 
 Genóm 
Alphainfluenzavirus influenzae je segmentovaný RNA vírus s negatívnym RNA vláknom. Genóm obsahuje 14 000 báz. Na  porovnanie, v genóme človeka je vyše 3 miliárd bázových párov. Rozdelený je do 8 lineárnych segmentov, ktoré nesú gény kódujúce 11 proteínov. Každý z 8 segmentov obsahuje jeden gén, ale niektoré z nich majú viaceré štartovacie miesta, takže môžu kódovať rozdielne proteíny. Gény sú:
 HA pre hemaglutinín
 NA pre neuraminidázu
 NP pre nukleoproteín
 M pre dva matrixové proteíny, M1 a M2, v rôznych čítacích rámcoch
 NS pre dva neštruktúrne proteíny v rôznych čítacích rámcoch
 PA pre RNA polymerázu
 PB1 pre RNA polymerázu a proteín PB1-F2 v rôznych čítacích rámcoch
 PB2 pre RNA polymerázu

 Kapsid 
Vírusová častica pozostáva z 12 proteínov, jej priemer je približne 100 nm.

 Podtypy 
Alphainfluenzavirus influenzae sa delí na podtypy na základe prítomnosti povrchových glykoproteínov na povrchu vírusovej častice, ktoré majú antigénne vlastnosti. Hlavnými antigénnymi proteínmi vírusovej častice sú
 hemaglutinín (H)
 neuraminidáza (N)
Tieto proteíny sú vysoko variabilné, takže rozoznávame 18 typov hemaglutinínu (H1–H18) a 11 typov neuraminidázy (N1–N11). Ich kombinácia je charakteristická pre daný podtyp vírusu. Je známych viacero podtypov vírusu chrípky, ktoré sú schopné nakaziť vtáky. Podtypy H5 a H7 sú vysoko nákazlivé, napríklad epizootiu vtáčej chrípky v rokoch 2005 – 2006 spôsobil podtyp H5N1.

 Hostiteľská variabilita 
Endemickým hostiteľom vírusu Alphainfluenzavirus influenzae sú vtáky, ale môže infikovať aj niektoré druhy cicavcov, vrátane ľudí. U vtákov spôsobuje ochorenie známe pod názvom chrípka vtákov.

Varianty vírusu Alphainfluenzavirus influenzae sa niekedy nazývajú podľa hostiteľského organizmu, pre ktorí sú endemické alebo prispôsobené. Sú to napríklad:
 ľudský chrípkový vírus, alebo ľudská chrípka (pozri pod chrípka)
 chrípkový vírus ošípaných (chrípka ošípaných)
 konský chrípkový vírus (chrípka koní)
 psí chrípkový vírus (psia chrípka)

 Referencie 

Kategória:Orthomyxoviridae

de:Influenzavirus#Influenza-A-Subtypen